Aaspere mõis - Vikipeedia, vaba entsüklopeedia

# Aaspere mõis

### Allikas: Vikipeedia

Aaspere mõis oli rüütlimõis Haljala kihelkonnas Virumaal. Nüüdisajal asub mõis Lääne-Viru maakonnas Haljala vallas.

Aaspere mõisa (Kattentack või Kattentaken) mainiti kirjalikes allikates esmakordselt 1511. Mõisaomanike Hastferite nimest on tulnud mõisa eestikeelne nimi. Mõis kuulus Hastferitele kuni 18. sajandi alguseni, hiljem läks Stackelbergide valdusesse ja hiljem Georg Friedrich Veltenile, kes mõisa omanikuna 1785–1798 pani aluse mõisa varaklassitsistlikule üldplaneeringule. 1798. aastal omandas mõisa Friedrch Adolph von Dellingshausen, kelle järglaste kätte jäi mõis riigistamiseni 1919. aastal. Mõisa viimane omanik oli Eestimaa rüütelkonna viimane peamees Eduard von Dellingshausen. 1920. aastatel asutati mõisa lastekodu, mis asus seal kuni 1977. aastani. 1966. aastal mõisa peahoone põles, kuid taastati. 1970. aastatel ehitati mõisahoone külge kolmekorruseline koolihoone. 2000. aastal sai mõisa omanikuks Vello Sillam.

## [redigeeri] Arhitektuur

Varaklassitsistlik kahekorruseline peahoone valmis 1770.–80. aastatel. Dellingshausenid lisasid ampiirstiilis portikuse ja eenduvad tiivad, mis mõlemas otsas pikendasid maja. Hoonet kaunistab fassaadi keskosas paiknev suursugune kuue dooria sambaga portaal. Portaalil on suur astmikviil, väiksemad astmikviilud kroonivad külgrisaliite. Tagafassaadi keskosa kaunistab nelja dooria sambaga kolmnurkfrontooniga portikus. Peahoone esist hoovi ümbritsevad ait, tall-tõllakuur, valitsejamaja ja tööliste maja, kuid neid on ümber ehitatud.

Aaspere mõisale kuulusid Kärmu, Aru, Toikvere ja Annenhofi karjamõis ning Käsmu mõis (suvemõis).

## [redigeeri] Vaata ka

- Eesti mõisate loend

Välja otsitud andmebaasist "http://et.wikipedia.org../../../a/a/s/Aaspere_m%C3%B5is.html"

Kategooriad: Eesti mõisad | Lääne-Viru maakond | Haljala vald

##### Views

- Artikkel
- Arutelu
- Viimane redaktsioon

##### Otsi

##### Teised keeled

- Deutsch